Verband tussen reën en maan gevindArgieffoto (Foto: jrperes, Pixabay) Wetenskaplikes van die Universiteit van Washington wat 15 jaar se satellietdata bestudeer het, meen hulle het ’n verband tussen die stand van die maan en reënval vasgestel. Dis egter nie duidelik of prof. John Wallace en sy doktorale student, Tsubasa Kohyama, bewyse gevind het vir die “ou mense” se geloof dat die maan soms “skep” en ander kere weer “gooi” afhangende van hoe die sekelmaan lê nie. Hul navorsing het getoon dat daar minder reën reg onder die maan val, ook al is die maan aan die ander kant van die aarde. Dit het reeds uit vroeëre navorsing geblyk dat die lugdruk onder die invloed van die maan se swaartekrag styg. Die lug word dan ook warmer en kan meer vog hou sonder dat dit begin reën. Die navorsingsverslag is pas in die Geophysical Research Letters gepubliseer. Wallace wil die data verder bestudeer om vas te stel of daar ’n verband is tussen die maan en soorte neerslag. Lees meer: Washington.edu